《李伯时明皇按乐图》
宋代·方一夔

开元天子方承平，年年十月游华清。游龙烂簇五家锦，玉奴姊妹俱倾城。

太常旧谱看不足，斗鸡舞马浑粗俗。霓裳一阕天上来，三郎自按新翻曲。

贺老琵琶先定场，都昙击鼓齐高张。绣帽金童小垂手，堂上合奏甘伊凉。

胡儿大眼何曾见，来簉膝前双舞旋。天颜有喜分塞酥，宫花衔出昭阳殿。

龙眠老手落贵家，忽入老眼凭叹嗟。尚嫌却后欠二笔，不写渔阳鸣鼓挝。

人生欢乐如风影，自古极衰根极盛。后来倘有曲江公，此图合作千秋镜。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。